Mulle meeldivad tulnukad väga. Ma ei ole väga kindel, kas pimedal puiesteel nendega kohtuda tahaksin, aga no vähemalt mõtteis meeldivad küll. Ja filmis. Saigi vaatamas käidud  filmi The Day the Earth Stood Still. Minu meelest tehakse korraliku eelarvega tulnukafilme kohutavalt vähe, eriti viimasel ajal. Ühes õiges tulnukafilmis peavad olema head näitlejad, ägedad ja eksootilised ufod, hea arvutigraafika ja rohkete vilkuritega mustad valitsuse maasturid. Seda kõike viimane film õnneks pakkus, ehkki eksootilise tulnuka rollis oli oma tavalise näoga Keanu Reeves. Ometi polnud tegemist nii laheda filmiga, nagu lootsin. Vist liiga sotsiaalteemaline oli, selle asemel oleks võinud rohkem vastastikust tulistamist olla. Ilmselt oli inimesena kurb vaadata, et kõik meie vinge sõjatehnika võib nii mannetu olla ja ainus, millega tulnukad  allutada  ümber mõtlema panna suudame, on pisarad, emotsioonid ja suuremeelsus. Ei. Minu meelest tuleks ikka tulnukatele tuupi teha, kui nad juba siia maale selliste mitte liiga ilusate plaanidega tulevad.